Forslag til årsmøtet – mandat til innføring av dugnadspoeng

Styret i SK Poseidon har i flere år forsøkt å involvere flere foreldre i arbeidet med å drive klubben. Det er mange som ikke er klar over at Poseidon faktisk omsetter for 2-3 millioner per år, og er drevet av 100% frivillighet bortsett fra en hovedtrener. Det er forsøkt med informasjons-foldere, foreldremøter og uformelle møter langs kanten. Det er mulig vi ikke rekker frem, eller at vi ikke er strukturerte nok. Det kan være en kombinasjon av at alle ikke vet om alt som foregår eller vet hva som kreves for å kunne drifte en klubb på vår størrelse. Det oppleves at relativt få foreldre gjør største delen av arbeidet i driften av klubben, som er ugunstig både med tanke på hvor mye den enkelte må gjøre og for kontinuiteten til klubben.

I følge Norges idrettsforbund sine retningslinjer om dugnad kan ikke klubben kreve at noen stiller på dugnad, men dersom ingen hjelper til med sin del av dugnadsarbeider, vil alternativet være at arbeidet settes bort til noen mot betaling. I følge NIF sine retningslinjer kan utgiftene til dette dekkes via treningsavgift.

I denne sammenheng vil en dugnadsliste vise alle aktivitetene som foregår. Det vil kunne hjelpe den enkelte også til å plukke ut områder de er gode på og der de har erfaring. Om ikke disse jobbene blir gjort må vi betale for disse tjenestene, og det må da igjen medlemmene betale for. For at medlemmene våre skal ha valget mellom å hjelpe til eller betale, tenker styret å legge estimerte kostnader til dugnadsarbeid inn i treningsavgiften, med mulighet for reduksjon i treningsavgift for de som stiller opp i det arbeidet som trengs. All bidrag til klubben vil kunne gi reduksjon, enten det er å sitte i styret, bake kake, skaffe sponsorer eller skrive stipendsøknader fro utøverne. Målet er at et normalt bidrag til klubben skal medføre at treningsavgiften holder seg på dagens nivå, og at arbeidsmengden blir jevnt fordelt slik at det ikke blir en byrde, men en glede å delta.

Sandefjord Svømmeklubb og Vestkantsvømmere er to av klubbene som allerede har innført tilsvarende ordning.

Styret ber årsmøtet diskutere og beslutte at styret i den neste perioden kan innføre en ordning der treningsavgiften økes til maks 3 ganger dagens nivå og at foreldre premieres for innsats for klubben basert på et poengsystem, slik at en normal dugnadsinnsats medfører samme betaling som pr i dag.